Zagreb, 7. veljače 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave mogućeg sukoba interesa podnesene protiv dužnosnice Marine Budimir, gradonačelnice Grada Iloka,** na 77. sjednici, održanoj 7. veljače 2020.g., donosi sljedeću

**ODLUKU**

**Postupak za odlučivanje o sukobu interesa protiv dužnosnice Marine Budimir, gradonačelnice Grada Iloka, neće se pokrenuti, obzirom da iz zaprimljenih očitovanja i dokumentacije ne proizlazi da bi sklapanjem dvaju ugovora o pružanju pravnih usluga trgovačkih društava Kom-Ilok d.o.o. i Komunalije za vodne djelatnosti d.o.o. od 1. prosinca 2018.g., s Ivanom Mandić iz Zajedničkog odvjetničkog ureda Ivana Mandić i Mirela Džoja Peterlić, dužnosnica počinila koju od povredi ZSSI-a.**

Obrazloženje

Dana 19. rujna 2018.g. u knjizi ulazne pošte Povjerenstva, pod brojem: 711-U-2710-P-288/18-01-3, zaprimljen je neanonimna prijava mogućeg sukoba interesa, povodom koje se vodio predmet pod brojem P-288/18.

Povjerenstvo je zaključkom Broj: 711-I-984-P-288-18/19-08-17 utvrdilo da navedeno pismeno ne sadrži povod za postupanje Povjerenstva s obzirom da se navodi iz pismena ne odnose na osobu koja se smatra dužnosnikom iz članka 3. stavka 1. ZSSI-a niti obnašatelja dužnosti u smislu članka 3. stavka 2. ZSSI-a.

Potom je isti neanonimni podnositelj Povjerenstvu podnio prijavu identičnog sadržaja dana 26. travnja 2019.g., koja je u knjizi ulazne pošte Povjerenstva zaprimljena pod brojem: 711-U-1819-P-288-18/19-07-3, ali i dijelom nadopunjenu na način da se iznose okolnosti koje ukazuju da je prijava podnesena protiv dužnosnice Marine Budimir, gradonačelnice Grada Iloka. Stoga je Povjerenstvo pod brojem 711-U-164-P-3/20-01-3 formiralo predmet P-3/20.

Podnositelj u dopisu navodi da je prethodno podneskom od 19. rujna 2018.g. obavijestio Povjerenstvo da temeljem Ugovora o pružanju pravne pomoći od 2. veljače 2018.g. sklopljenog između Mirele Džoje Petrlić, odvjetnice iz Osijeka i Grada Iloka te Aneksa tom Ugovoru od 13. ožujka 2018.g., Grad Ilok nije platio niti je navedena odvjetnica od Grada Iloka tražila stvarne troškove koji nastaju njezinim postupanjem (pristojbe, ovjere javnog bilježnika, troškove službenog puta po nalogu Grada Iloka, dnevnice, hotelski smještaj, vozne karte i dr.) kao i nagradu za druge radnje koje nisu obuhvaćene navedenom paušalnom nagradom, a na koje je imala prava prema tom Ugovoru.

Također se navodi kako je u dopisu od 19. rujna 2018.g. napomenuo da izostanak potraživanja navedenih troškova predstavlja reviziju Ugovora od strane ugovornih strana, što nije regulirano odgovarajućim aneksom Ugovora, a što upućuje na poseban odnos među njima, jer su se obvezno-pravni odnosi uređeni Ugovorom promijenili u odnos u kojem se poštuje samo dio ugovornih odredbi, a koji bi u budućnosti mogao rezultirati netransparentnim postupcima i protučinidbama na objema ugovornim stranama.

Nadalje se navodi da je navedeni Ugovor raskinut, na traženje članova Gradskog vijeća Grada Iloka, ali su potom s jednom od odvjetnica, Ivanom Mandić iz Zajedničkog odvjetničkog ureda Ivana Mandić i Mirela Džoja Peterlić iz Osijeka, dana 1. prosinca 2018.g. sklopljeni ugovori o pružanju stručne pravne pomoći i davanju usluga usmenih i pisanih pravnih savjeta u vrijednosti od 700,00 kn mjesečno bez PDV-a, s dva trgovačka društva u vlasništvu Grada Iloka, Komunalije d.o.o. Ilok i Kom-Ilok d.o.o. Ilok. Ugovori su sklopljeni do raskida jedne od ugovornih strana, a jedini član Skupštine navedenih trgovačkih društava je gradonačelnica Grada Iloka dužnosnica Marina Budimir, iz čega proizlazi moguća kompenzacija za raskinuti Ugovor s Gradom Ilokom te se nastavlja privilegiranje navedenog Zajedničkog odvjetničkog ureda.

Istom je dopisu priložen Zapisnik sa 11. sjednice članova Gradskog vijeća Grada Iloka od 12. srpnja 2018.g.na kojoj je raskinut Ugovor sklopljen sa odvjetničkim uredom Mirela Džoja Peterlić iz Osijeka, u kojem se navodi da dužnosnica Marina Budimir prihvaća amandman kojim se ukida stavka za odvjetničke usluge, dopis elektroničke poruke sa poslužitelja trgovačkog društva Kom-Ilok d.o.o. od 24. travnja 2019.g. u kojem se navodi da je Ivana Mandić, iz Zajedničkog odvjetničkog ureda Ivana Mandić i Mirela Džoja Peterlić iz Osijeka, sklopila ugovor o zastupanju za razdoblje od 1. prosinca 2018..g. do raskida jedne od ugovornih strana, vrijednosti 700,00 kn mjesečno bez PDV-a, s predmetom ugovora pružanje pravne pomoći i davanju usluga usmenih i pisanih pravnih savjeta te dopis elektroničke poruke sa poslužitelja trgovačkog društva Komunalije d.o.o. Ilok od 24. travnja 2019.g. u kojem se navodi da je Ivana Mandić sklopila ugovor o zastupanju za razdoblje od 1. prosinca 2018.g. do raskida jedne od ugovornih strana, vrijednosti 700,00 kn mjesečno bez PDV-a, predmet ugovora pružanje pravne pomoći i davanju usluga usmenih i pisanih pravnih savjeta.

Povjerenstvo je izvršilo uvid u Ugovor o pružanju pravne pomoći od 2. veljače 2018.g. sklopljen između Mirele Džoje Petrlić, odvjetnice iz Osijeka i Grada Iloka te Aneks istom Ugovoru od 13. ožujka 2018.g., prema kojem se Grad Ilok, kao korisnik usluga, tim Ugovorom obvezao odvjetnici Mireli Džoji Petrlić isplaćivati mjesečni paušalni iznos od 4.000,00 kn uvećan za iznos PDV-a te snositi sve stvarne troškove koji nastanu njezinim postupanjem (pristojbe, ovjere javnog bilježnika, troškove službenog puta po nalogu Grada Iloka, dnevnice, hotelski smještaj, vozne karte i dr.) kao i nagradu za druge radnje koje nisu obuhvaćene navedenom paušalnom nagradom.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 43. ZSSI-a propisano je da su gradonačelnik i zamjenik gradonačelnika dužnosnici u smislu tog Zakona, slijedom čega je dužnosnica Marina Budimir povodom obnašanja dužnosti gradonačelnice Grada Iloka obveznik postupanja sukladno odredbama ZSSI-a.

Povjerenstvo je radi provjere osnovanosti i vjerodostojnosti navoda iz zaprimljene neanonimne prijave te donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo očitovanje i dokumentaciju od trgovačkog društva Kom-Ilok d.o.o. dopisom Broj: 711-I-64-P-3/20-02-17 od 13. siječnja 2020.g. na okolnosti je li to trgovačko društvo angažiralo odvjetnicu Ivanu Mandić iz Zajedničkog odvjetničkog ureda Ivana Mandić i Mirela Džoja Peterlić iz Osijeka, ako jest tko je i kada donio odluku o angažiranju navedene odvjetnice te tko je član Skupštine trgovačkog društva Kom Ilok d.o.o. i je li Skupština na bilo koji način sudjelovala o donošenju te odluke, zajedno sa dostavom cjelokupne dokumentacije koja se odnosi na angažiranje navedene odvjetnice (odluka, ugovor).

Povjerenstvo je i dopisom Broj: 711-I-65-P-3/20-03-17 od 13. siječnja 2020.g. zatražilo očitovanje na identične okolnosti od trgovačkog društva Komunalije d.o.o. zajedno sa dostavom cjelokupne dokumentacije koja se odnosi na angažiranje navedene odvjetnice.

Trgovačko društvo Kom-Ilok d.o.o. očitovalo se dopisom URBROJ 43/20 od 23. siječnja 2020.g. u kojem se ističe da je isto trgovačko društvo angažiralo odvjetnicu Ivanu Mandić iz Zajedničkog odvjetničkog ureda Ivana Mandić i Mirela Džoja Peterlić iz Osijeka te da je odluku samostalno donio direktor trgovačkog društva. Članica Skupštine navedenog trgovačkog društva je dužnosnica Marina Budimir, gradonačelnica Grada Iloka. Navedeni je dopis potpisao Davor Kopilaš, direktor.

Očitovanju prileži Ugovor o pružanju pravne pomoći koje je trgovačko društvo Kom-Ilok d.o.o., kao korisnik usluge, zastupano po Jošku Radanoviću, osobi ovlaštenoj za zastupanje, sklopilo s odvjetnicom Ivanom Mandić, iz Zajedničkog odvjetničkog ureda Ivana Mandić i Mirela Džoja Peterlić iz Osijeka, dana 1. prosinca 2018.g. Predmet tog Ugovora prema članku 2. je davanje pisanih i usmenih pravnih savjeta te sudjelovanje na sastancima i konferencijama u svrhu davanja pravnih savjeta i mišljenja, te prema članku 3. poslovi zastupanja u svim vrstama sudskih, upravnih i drugih postupaka. Prema članku 6. Ugovora korisnik usluge obvezao se isplaćivati mjesečni paušalni iznos od 875,00 kn s PDV-om, kao i snošenje svih stvarno nastalih troškova koji nastaju postupanjem odvjetnika. Sukladno članku 7. nagrada za poslove zastupanja određuje se o ovisnosti o uspješnosti okončanja pojedinog predmeta, za svaki pojedinačni predmet, prema elementima odvjetničke tarife, te se korisnik usluge obvezao podmiriti druge nastale troškove za pružanje pravne pomoći izvan sjedišta odvjetničke kancelarije. Člankom 9. Ugovora određeno je da se Ugovor sklapa na neodređeno vrijeme, uz mogućnost otkazivanja istog svake ugovorne strane pisanim putem, bez posebnog obrazloženja, uz otkazni rok od mjesec dana.

Također, trgovačko društvo Komunalije d.o.o. očitovalo se dopisom URBROJ 72/20 od 24. siječnja 2020.g. u kojem se ističe da je isto trgovačko društvo angažiralo odvjetnicu Ivanu Mandić iz Zajedničkog odvjetničkog ureda Ivana Mandić i Mirela Džoja Peterlić iz Osijeka sklapanjem Ugovora o pružanju pravne pomoći te da je odluku samostalno donio direktor trgovačkog društva. Članica Skupštine navedenog trgovačkog društva je dužnosnica Marina Budimir, gradonačelnica Grada Iloka. Isti je dopis potpisao Joško Radanović, direktor.

Očitovanju prileži Ugovor o pružanju pravne pomoći koje je trgovačko društvo Komunalije d.o.o., kao korisnik usluge, zastupano po Jošku Radanoviću, sklopilo s odvjetnicom Ivanom Mandić, iz Zajedničkog odvjetničkog ureda Ivana Mandić i Mirela Džoja Peterlić iz Osijeka, dana 1. prosinca 2018.g. Predmet tog Ugovora, visina naknade i troškova na koje pružatelj ima pravo, razdoblje sklapanja te način otkazivanja i otkazni rok uređeni su na potpuno jednak način kao u Ugovoru sklopljenim s trgovačkom društvom društvo Kom-Ilok d.o.o.

Uvidom u podatke nadležnog sudskog registra Trgovačkog suda u Osijeku, utvrđeno je da je pod matičnim brojem subjekta: 030142930 upisano trgovačko društvo Kom-Ilok d.o.o., čiji je jedini osnivač Grad Ilok, a funkciju direktora obavlja Davor Kopilaš od 8. srpnja 2019.g.

Uvidom u podatke nadležnog sudskog registra Trgovačkog suda u Osijeku, utvrđeno je da je pod matičnim brojem subjekta: 030055495 upisano trgovačko društvo Komunalije za vodne djelatnosti d.o.o., čiji je jedini osnivač Grad Ilok, a funkciju direktora obavlja Joško Radanović.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti te je podstavkom i) propisano da dužnosnici ne smiju na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Iz navoda neanonimne prijave proizlazi da se Grad Ilok, u svojstvu korisnika usluge, obvezao odvjetnici Mireli Džoja Petrlić iz Zajedničkog odvjetničkog ureda Ivana Mandić i Mirela Džoja Peterlić, a na temelju sklopljenog Ugovora o pružanju pravnih usluga od 2. veljače 2018.g. te Aneksa tom Ugovoru od 13. ožujka 2018.g., plaćati mjesečni paušalni iznos od 4.000,00 kn uvećan za iznos PDV-a, kao i snositi sve stvarne troškove koji nastaju u radu, pri čemu podnositelj ističe da navedena odvjetnica nije potraživala dodatne troškove, iako su isti morali nastajati jer navedena odvjetnica ima sjedište ureda u Osijeku koji je udaljen 70-ak kilometara od Grada Iloka.

Nadalje proizlazi da je Gradsko vijeće Grada Iloka odlučilo da treba raskinuti Ugovor s navedenom odvjetnicom na sjednici održanoj dana 12. srpnja 2018.g., sa čime se dužnosnica usuglasila na istoj sjednici, da bi potom druga odvjetnica iz navedenog Zajedničkog odvjetničkog ureda, Ivana Mandić, sklopila dva ugovora o pružanju pravnih usluga istoga dana 1. prosinca 2018.g., i to s trgovačkim društvima Kom-Ilok d.o.o. i Komunalije d.o.o., kojima je jedini osnivač Grad Ilok, na temelju kojih ostvaruje pravo na paušalni mjesečni iznos za usluge pravnog savjetovanja od 875,00 kn, iznose naknade za usluge zastupanja prema važećoj odvjetničkoj tarifi te naknadu drugih troškova nastalih u obavljanju odvjetničke djelatnosti.

Odluke o angažiranju odvjetnice Ivane Mandić od strane navedenih dvaju trgovačkih društava donio je Joško Radanović, koji je u vrijeme njihova sklapanja obavljao funkciju direktora obaju trgovačkih društava. Ugovori su sklopljeni dana 1. prosinca 2018.g. odnosno oba ugovora nastala su četiri mjeseca nakon raskida ugovora s Gradom Ilokom.

Članica Skupštine istih trgovačkih društava je dužnosnica Marina Budimir, gradonačelnica i zakonska zastupnica Grada Iloka, jer je Grad Ilok jedini osnivač (imatelj poslovnih udjela) u navedenim poslovnim subjektima. Obzirom da članovi uprave trgovačkog društva za svoj rad odgovaraju Skupštini trgovačkog društva, to se direktori dvaju navedenih trgovačkog društava nalaze u odnosu podređenosti i zavisnosti spram dužnosnice Marine Budimir, kao predstavnice jedinog osnivača, a što bi Povjerenstvo posebno razmatralo kroz eventualna postupanja dužnosnice, ako bi donosili odluke koje imaju za posljedicu ostvarivanje interesa fizičkih i pravnih osoba koje se mogu dovesti u svezu s dužnosnicom.

Međutim, iz zaprimljenih očitovanja proizlazi da dužnosnica u obavljanju funkcija u Skupštinama trgovačkih društava nije na bilo koji način sudjelovala prilikom donošenja odluke o angažiranju odvjetnice Ivane Mandić.

Nadalje, u neanonimnoj prijavi ne iznose se okolnosti koje bi upućivale da postoji neka povezanost dužnosnice Marine Budimir s bilo kojom od dvaju odvjetnica iz istog Zajedničkog odvjetničkog ureda, Ivanom Mandić ili Mirelom Džoja Petrlić, na temelju koje bi se moglo smatrati da se radi o s dužnosnicom interesno povezanim osobama ili drugim osobama u odnosu na koje dužnosnica ne bi mogla postupati nepristrano, odnosno ne postoje okolnosti iz kojih bi proizlazilo da bi odluka direktoru dvaju poslovnih subjekata u vlasništvu Grada Iloka o angažiranju Ivane Mandić bili motivirani ostvarenjem interesa osobe koje je interesno ili na koji drugi način povezana s dužnosnicom prema kojoj se oni nalaze u podređenom položaju.

Pored toga, same po sebi okolnosti da je nakon raskida ugovornog odnosa odvjetnice Mirele Džoje Petrlić s Gradom Ilokom, a u kojem ugovornom odnosu ista odvjetnica od Grada Iloka nije potraživala dio troškova na koje je imala pravo, druga odvjetnica Ivana Mandić iz zajedničkog odvjetničkog ureda bila angažirana od strane dvaju trgovačkih društava u vlasništvu Grada Iloka za usluge pravnog savjetovanja i zastupanja, ne upućuje na odnos povezanosti dužnosnice Marine Budimir, dok se sklapanje ugovora s trgovačkim društvima nakon raskida ugovora ne može dovesti u vezu s postupanjem dužnosnice.

Stoga nisu utvrđene okolnosti koje bi upućivale da bi dužnosnica Marina Budimir počinila povredu koje od odredbi ZSSI-a te se postupak protiv dužnosnice neće pokrenuti.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Marina Budimir, elektronička dostava
2. Podnositelju prijave
3. Objava na internetskoj stranici Povjerenstva
4. Pismohrana